**Kázeň** z ev. Sl. Božích, BA (NK) 27. 8. 2023, 8.30/**10.00** h, **12. nedeľa po Trojici,**  **ES: 190, 619, 200, 347** / 636, **A 58**, čít. text: 4. Mojžišova 12, 1 – 10; ev.: Matúš 8, 1 – 4

**3. Mojžišova 13, 45.58 a 14, 1 – 2** **(v kontexte 3M 13. – 14. kap.):** *„****45****Malomocný však, ktorý má na sebe chorobný znak, nech nosí roztrhané šaty a vlasy na hlave neupravené; fúzy nech si zakryje a nech volá: Nečistý, nečistý....* ***58****Šaty, alebo tkanú alebo pletenú látku, alebo akýkoľvek kožený predmet, z ktorých po vypraní zmizne chorobný znak, treba druhý raz vyprať a budú čisté....* ***1****Hospodin hovoril Mojžišovi:****2****Toto bude zákon o malomocnom, určený na deň jeho očisťovania: Nech ho privedú ku kňazovi.“*

**Milí bratia a milé sestry!**

V biblických dobách patrilo **malomocenstvo** **k najobávanejším ochoreniam**. Pojem *malomocenstvo* bol omnoho širší ako len pomenovanie choroby, ktorú dnes nazývame lepra. **Malomocenstvo súhrnne označovalo aj** rôzne ďalšie **kožné nemoci, plesne a iné ochorenia.** Rabíni ich napočítali až **72**. Najhoršie z nich boli smrteľné a **na väčšinu druhov malomocenstva nejestvoval liek.**

**Malomocenstvo postihovalo ľudí, ale aj odev a domy.** Išlo teda o nejaký stav nečistoty, ktorá sa prejavovala aj navonok. **Malomocní boli považovaní za nečistých.** Nešlo tu však iba o kritériá hygienické alebo preventívne – ochranné. **Išlo predovšetkým o kultickú a náboženskú čistotu/nečistotu.** Za čistých, či nečistých malomocného vyhlásil kňaz, keďže on zodpovedal za zdravie a hygienu v tábore a bdel nad tým, aby neboli prestupované bohoslužobné poriadky. Ich porušovanie by privodilo trest na celé spoločenstvo. Malomocenstvo neliečil lekár, ale práve kňaz ako Bohom ustanovená duchovná autorita. Táto dozorná funkcia kňazov sa už neuplatňuje po zničení jeruzalemského chrámu v r. 70 po Kristovi.

V časoch, keď Izraelci žili v stanoch, boli **malomocní vylúčení z tábora** – čiže z oblasti okolo svätostánku a nádvoria. V neskorších dobách **sa malomocní nemohli zdržiavať v chráme.** Boli **izolovaní nielen od bratov a sestier vo viere, ale aj od svojich príbuzných a priateľov.**

Dôležité je pripomenúť, že **v Biblii** sa výraz **malomocenstvo** používa aj v obraznom význame: **symbolizuje hriech**. Dôvodom je, že aj **hriech, podobne ako malomocenstvo je nákazlivý, deštruktívny a spôsobuje rozdelenie.**

Téma dnešnej 12. nedele po Svätej Trojici znie: **Boží dar reči. Ako táto téma súvisí s malomocenstvom?** Nuž tak, že už od staroveku sa židovskí vykladači Písma svätého zhodujú v tom, že **prípady malomocenstva**, o ktorých sa píše **v Starej zmluve** sú väčšinou spájané s tým, že ide o **Boží trest** za hriechy spôsobené rečou, jazykom – trestom **za ohováranie, za slová hanobiace blížneho.** Slovo *mecora – malomocný* židovskí komentátori vysvetľujú ako zloženinu výrazov *moca ra – vyrieknuté zlo.* Oporou pre toto tvrdenie im je biblický **príbeh**  zo 4. Mojžišovej 12. kap. **o**Mojžišovej sestre **Márii** (v niektorých prekladoch Miriam), **ktorú postihlo malomocenstvo po tom, ako ohovárala svojho brata Mojžiša**, Hospodinom vyvoleného vodcu Izraelcov.

Rabín Salanter v 19. storočí prízvukoval, že biblická stať o malomocenstve v 3. Mojžišovej 13. – 14. kap. nasleduje krátko po oddiele o čistých a nečistých (rozumej zakázaných) zvieratách, vtákoch a rybách v 3. Mojžišovej 11. kap. Z toho máme vyrozumieť a pochopiť, že **to, čo vychádza z našich úst je v konečnom dôsledku závažnejšie ako to, čo do úst dávame, čo prijímame ako pokrm.** Sám Pán Ježiš povedal: *„Nie čo vchádza do úst, poškvrňuje človeka, ale čo z úst vychádza, to poškvrňuje človeka“* (Matúš 15, 11).

Nie je bez zaujímavosti, že **rabíni pokladajú ohováranie za horšie ako 3, podľa nich, hlavné hriechy: modloslužbu, cudzoložstvo a vraždu.** Pretože, ako povedal filozof Moše Maimonides: **Zlá reč (ohováranie) vedie k smrti troch ľudí naraz: - toho, kto ho vyslovuje,**

 **- toho, kto ho počúva,**

**- a toho, o kom je vyslovené“ (ohováraného).** A človek, ktorý (ohováranie) počúva, je horší ako ten, kto ho šíri.

Hriechom je šíriť o druhých zlé reči, hriechom je ich aj počúvať.

**Malomocenstvo je vnímané ako Hospodinov trest za šírenie ohovárania,** ktoré má rozličné podoby. **Negatívne hovorenie o druhých** v ich neprítomnosti – **poza ich chrbát rozkladá dôveru v spoločenstve** a je nákazlivé ako malomocentvo.

**Liečba je** v tomto prípade **ťažká**, podobne ako náročnou je aj liečba malomocenstva. Dôsledkom malomocenstva bolo vyradenie zo spoločnosti a viditeľné verejné označenie. Malomocný musel nosiť roztrhané šaty, vlasy na hlave mať neupravené; zakryť si fúzy a volať: Nečistý, nečistý. Podobné prejavy boli znamením smútku nad mŕtvym. **Malomocný bol vlastne považovaný za mŕtveho zaživa.** Trúchlil sám nad sebou, ako sa smúti za zosnulým.

**A predsa, radostnou zvesťou je, že očista bola – je možná. Proces očisty mal 3 stupne: 1. privedenie ku kňazovi,** duchovnej autorite. Kňaz s malomocným vykonal očistný obrad,

**2. sebaočista** – vypratie odevu, oholenie a vykúpanie sa a

**3. prinesenie obete.**

Išlo o **proces postupného návratu do spoločnosti, domov aj do bohoslužobného spoločenstva s Bohom.**

**Reč je Božím darom. Mnohokrát je darom aj mlčať, odvaha nepočúvať klebety a zlé reči, ale zavčasu odísť, keď niekto hanobí iného človeka.**

Samozrejme, že je normálne, keď sa my ľudia navzájom zhovárame. Naše rozhovory sa neraz týkajú aj druhých ľudí. Pravdivosť, transparentnosť, sloboda slov sú dôležité hodnoty, ktoré nás chránia pred spoločenským a politickým úpadkom. A sú situácie či prípady, keď je kvôli verejnému blahu potrebné povedať celú pravdu, aj keď by bola nepríjemná či bolestivá.

**Ohováranie** je niečo iného. **Dokáže rozložiť vzťahy v rodine, na pracovisku, v spoločnosti i v cirkvi.** Zákon pozná aj trestný čin ohovárania <https://www.lewik.org/term/1363/ohovaranie-trestny-zakon/> Zväčša však ohováranie nie je trestne stíhateľné.

**Ako sa ohováraniu brániť?** – Uvedomiť si svoju hodnotu a na ohováranie nereagovať. Ono samo odznie. (Každé „čudo“ trvá tri dni.)

Môžeme tiež súkromne konfrontovať toho, kto šíri ohováranie. On neraz zareaguje slovnou agresiu, ale spravidla si potom uvedomí, že ohováranie má negatívne dôsledky aj pre neho a skončí s tým.

To, že sa poškodenému ospravedlní, je, žiaľ, skôr vzácnosťou ako pravidlom. **Ospravedlnenie je** však **najlepšie riešenie, lebo vedie k zmiereniu.**

V Novej zmluve – v evanjeliách (Matúš 8, 1 – 4, Lukáš 17, 11 – 19) počujeme o **Pánovi Ježišovi ako o lekárovi malomocných.** Ježiš vykonáva očistenie od malomocenstva na základe dôvery, ktorú voči Nemu malomocný prejaví. **Aj my smieme s vierou prichádzať k Pánovi Ježišovi Kristovi** s pokornou modlitbou: Pane, očisťuj moju – našu reč, aby sme nehovorili zle o svojich blížnych. Prosíme o dar múdrosti, keď máme hovoriť a o dar mlčania, keď je lepšie mlčať. Daj nám v druhých vidieť Tvoje dobré dielo – ľudí, za ktorých si Ty, Kriste, obetoval svoj svätý čistý život. Naplň nás odvahou nepočúvať klebety a ohováranie a odísť včas, aby sme sa nepodieľali na potupovaní našich blížnych.

Ešte čosi. **Možnosťou liečby** zlých jazykov, liečby **ohovárania je jeho opak: pochvala.** Vysloviť pochvalu a uznanie deťom, je dôležitý prvok výchovy a zásadná úloha rodičov, učiteľov, vychovávateľov, ale aj farárov a presbyterov, všetkých, ktorí vedú ľudí. Úprimne oceniť, že v  našich blížnych je čosi dobrého znamená povzbudiť ich a neraz motivovať k ďalšiemu dobrému konaniu. **Úprimná pochvala dokáže meniť život.** Ohováranie človeka potupuje, oberá o energiu, oslabuje, ale povzbudenie a pochvala ho dvíha.

**Pane, daj nám používať Boží dar reči, tak aby sme druhých dvíhali.** Amen.

*Použitím myšlienok Mikuláša Vymětala, Lukáša Klímu (NKD 2023) a iných prameňov:* **Martin Šefranko, evanjelický a. v. farár**

**Modlitba**

Pane a Bože náš, ďakujeme Ti za dar reči.

Prosíme odpusť nám,

že, vieme rýchlejšie upozorňovať iných na nedostatky,

ako si naplno uvedomiť vlastné hriechy a ich dôsledky.

Zmiluj sa, že keď počúvame ohovárania a klebety,

a nemáme odvahu zastaviť ich, či odísť,

ba niekedy ich dokonca šírime ďalej.

Pane Ježiši, Ty si uzdravoval mnohých chorých

aj malomocných. Vyznávame, že sme málo mocní

dbať o ekológiu ducha, ozdravovať ovzdušie

medziľudských vzťahov a vzájomnej komunikácie.

Prosíme, uzdrav nás. Očisť naše mysle i srdcia.

Veď z plnosti srdca hovoria ústa.

Naplň nás svojou láskou, aby sme dobre zmýšľali aj hovorili o ľuďoch, ktorých nám posielaš do cesty

a dokázali sme si všetko vysvetľovať v lepšom zmysle.

Pomáhaj nám hovoriť a konať to,

na čom spočíva Tvoje požehnanie. Amen.